Η ΕΕ προωθεί την ανάπτυξη πράσινων επιχειρήσεων σε βασικές αξιακές αλυσίδες και στηρίζει τη χρηματοδότηση για την παγκόσμια μετάβαση στην κυκλική οικονομία. Η πρωτοβουλία «SWITCH to Green» («Μετάβαση στην πράσινη ανάπτυξη») αποτελεί την εμβληματική πρωτοβουλία της ΕΕ στον τομέα αυτόν.

Η ΕΕ στηρίζει την εκπαίδευση σε περίπου 100 χώρες και μέσω συμπράξεων όπως η «Παγκόσμια Σύμπραξη για την Εκπαίδευση» («Global Partnership for Education», GPE) και «Η εκπαίδευση δεν μπορεί να περιμένει» («Education Cannot Wait»).

Σύμφωνα με την παγκόσμια έκθεση του 2019 για τις επισιτιστικές κρίσεις (2019 Global Report on Food Crises), το 2018 περισσότεροι από 113 εκατομμύρια άνθρωποι σε 53 χώρες βίωσαν οξεία πείνα, η οποία έχρηζε επείγουσας βοήθειας. Η ΕΕ συνεργάζεται με τους εταίρους για την αντιμετώπιση της πείνας και του παιδικού και μητρικού υποσιτισμού, μεταξύ άλλων με την προώθηση της βιώσιμης και ανθεκτικής γεωργίας.

Το 2019 συνεχίστηκε η υλοποίηση της πρωτοβουλίας «Spotlight», μιας μετασχηματιστικής εταιρικής σχέσης ΕΕ-Ηνωμένων Εθνών για την εξάλειψη όλων των μορφών βίας κατά των γυναικών και των κοριτσιών παγκοσμίως. Το πρόγραμμα «Safe and Fair» (Ασφαλείς και δίκαιες συνθήκες) (25 εκατ. EUR) βελτιώνει τις συνθήκες εργασίας των μεταναστριών που μετακινούνται από 11 χώρες του Συνδέσμου κρατών της Νοτιοανατολικής Ασίας (ASEAN) προς χώρες του Κόλπου.

Το πρόγραμμα με τίτλο «WeEmpower», ύψους 22,5 εκατ. EUR, αυξάνει τη δέσμευση του δημόσιου και του ιδιωτικού τομέα για την ισότητα των φύλων και τη χειραφέτηση των γυναικών στην εργασία.

Η ΕΕ δρομολόγησε επίσης ένα πρόγραμμα ύψους 3,75 εκατ. EUR για την περαιτέρω ενίσχυση των περιφερειακών και διεθνών δικτύων εθνικών οργανισμών για τα ανθρώπινα δικαιώματα, ενώ δημοσίευσε επίσης μια πρόσκληση υποβολής προτάσεων για την προστασία των υπερασπιστών των ανθρωπίνων δικαιωμάτων των λεσβιών, των ομοφυλόφιλων, των αμφιφυλόφιλων, των διεμφυλικών και/ή των μεσοφυλικών. Αναλήφθηκαν επίσης δράσεις για την αντιμετώπιση των αυξανόμενων προκλήσεων που αφορούν την ελευθερία της έκφρασης και την ελευθερία των μέσων ενημέρωσης. Χρηματοδοτήθηκαν διάφορα έργα στο πλαίσιο του μηχανισμού τεχνικής βοήθειας «Media4Democracy».

Τεχνολογία και καινοτομία

Μια συνεισφορά ύψους 200 εκατ. EUR από την ΕΕ στο μέσο επιχειρηματικής ανάπτυξης και καινοτομίας των Δυτικών Βαλκανίων συνέβαλε στην κινητοποίηση συνολικών επενδύσεων ύψους 958 εκατ. EUR για τη στήριξη περίπου 4 700 επιχειρήσεων, στο πλαίσιο της οποίας χορηγήθηκαν περισσότερα από 2 800 δάνεια, δημιουργήθηκαν σχεδόν 80 000 θέσεις εργασίας και διευκολύνθηκαν 36 επενδύσεις μετοχικού τύπου.

Η συνδεσιμότητα διαδραματίζει θεμελιώδη ρόλο στην επίτευξη των ΣΒΑ, δεδομένου ότι οι μεταφορές, η ενέργεια και η ψηφιοποίηση αποτελούν εν προκειμένω βασικούς τομείς. Οι ανθεκτικές υποδομές προάγουν τη βιώσιμη και χωρίς αποκλεισμούς ανάπτυξη και προωθούν την καινοτομία.

Το Μέσο Εταιρικής Σχέσης προώθησε τη βιώσιμη εκβιομηχάνιση στη Βραζιλία και το Μεξικό για την αποσύνδεση της οικονομικής ανάπτυξης από τις εκπομπές διοξειδίου του άνθρακα, ιδίως μέσω της προώθησης συνεργασιών μεταξύ της ΕΕ και των τοπικών επιχειρήσεων.

Το 2019 συγκροτήθηκε η ειδική ομάδα της συμμαχίας Αφρικής-Ευρώπης για την ψηφιακή οικονομία, η οποία συνέβαλε στην έκθεση σχετικά με τη στρατηγική ψηφιακού μετασχηματισμού για την Αφρική (2020-2030) που δημοσίευσε η Αφρικανική Ένωση.

Η αυξημένη σημασία της επιστήμης, των νέων τεχνολογιών και της καινοτομίας για τη βιώσιμη και χωρίς αποκλεισμούς ανάπτυξη στις περιοχές ΑΚΕ αναγνωρίστηκε με την έναρξη ενός προγράμματος ύψους 60 εκατ. EUR στο πλαίσιο του 11ου Ευρωπαϊκού Ταμείου Ανάπτυξης για την ενίσχυση των οικοσυστημάτων και των δυνατοτήτων καινοτομίας.

Παγκόσμια εμβέλεια

Η ΕΕ εξακολούθησε να εργάζεται για τη μείωση της φτώχειας, την καταπολέμηση των ανισοτήτων, τη στήριξη της βιώσιμης ανάπτυξης και την προώθηση της δημοκρατίας, της ειρήνης και της ασφάλειας σε ολόκληρο τον κόσμο.

Αφρική

Το 2019 ξεκίνησαν οι διαπραγματεύσεις για μια ανανεωμένη συμφωνία εταιρικής σχέσης με τα κράτη ΑΚΕ, η οποία θα διαδεχθεί τη συμφωνία του Κοτονού και θα αναμορφώσει τις πολιτικές και οικονομικές σχέσεις με τους εταίρους αυτούς.

Η ΕΕ παρείχε στήριξη για τη δημοκρατική μετάβαση στο Σουδάν και διατήρησε την ισχυρή υποστήριξή της τόσο από πολιτική όσο και από οικονομική άποψη για τη μετάβαση στην Αιθιοπία. Σε συνεργασία με την Παγκόσμια Τράπεζα και την Αφρικανική Τράπεζα Ανάπτυξης, η ΕΕ ηγήθηκε της πρωτοβουλίας για την περιφερειακή ολοκλήρωση και την οικονομική ανάπτυξη στο Κέρας της Αφρικής («Horn of Africa Initiative for Regional Integration and Economic Development») με το Τζιμπουτί, την Ερυθραία, την Αιθιοπία, την Κένυα και τη Σομαλία.

Το 2019 η ΕΕ κάλυψε επείγουσες ανθρωπιστικές ανάγκες σε επτά χώρες που εμπλέκονταν στην κρίση του Σαχέλ: Μπουρκίνα Φάσο, Μαυριτανία, Μάλι, Τσαντ, Νίγηρας, Νιγηρία και Καμερούν. Η ΕΕ διέθεσε ποσό άνω των 187 εκατ. EUR (εκ των οποίων περισσότερα από 141 εκατ. EUR στους πλέον ευάλωτους πληθυσμούς στις χώρες της G5) για τη στήριξη ανθρωπιστικών παρεμβάσεων.

Η ΕΕ υποστήριξε την αφρικανική πρωτοβουλία για τις ανανεώσιμες πηγές ενέργειας («Africa Renewable Energy initiative») για την επίτευξη του στόχου της όσον αφορά την παραγωγή τουλάχιστον 10 GW ανανεώσιμης ενέργειας έως το 2020. Η ΕΕ έχει στρατηγικό συμφέρον να στηρίξει την πρωτοβουλία αυτή με στόχους που συνάδουν με την Πράσινη Συμφωνία της ΕΕ, όπως προσδιορίζεται στην εταιρική σχέση για την πράσινη μετάβαση και την πρόσβαση σε ενέργεια που περιλαμβάνεται στη μελλοντική ολοκληρωμένη στρατηγική με την Αφρική.

Το 2019 μη στρατιωτικές αποστολές κοινής πολιτικής ασφάλειας και άμυνας είχαν ενεργό παρουσία στη Λιβύη, το Μάλι, τον Νίγηρα και τη Σομαλία, ενώ διοργανώθηκε επίσης μια νέα αποστολή στην Κεντροαφρικανική Δημοκρατία για τη στήριξη της μεταρρύθμισης των δυνάμεων ασφαλείας με τη σταδιακή ανάπτυξή τους σε ολόκληρη τη χώρα.

Σημειώθηκε ικανοποιητική πρόοδος στο πλαίσιο μιας βασικής πρωτοβουλίας πολιτικής, της συμμαχίας Αφρικής-Ευρώπης για βιώσιμες επενδύσεις και θέσεις εργασίας, με την παροχή στήριξης και την ελαχιστοποίηση των επενδυτικών κινδύνων από την ΕΕ μέσω του ΕΕΣ. Η ΕΕ διευκόλυνε επίσης τον διαρθρωμένο διάλογο μεταξύ του δημόσιου και του ιδιωτικού τομέα σε 32 αφρικανικές χώρες, στο πλαίσιο της πλατφόρμας βιώσιμων επιχειρήσεων για την Αφρική του ΕΕΣ.

Με τη χρήση του Μέσου Εταιρικής Σχέσης, η ΕΕ εξακολουθεί να υλοποιεί τις οικονομικές, εμπορικές και επενδυτικές διαστάσεις της στρατηγικής εταιρικής σχέσης της με τη Νότια Αφρική, δίνοντας έμφαση στην εφαρμογή της συμφωνίας οικονομικής εταιρικής σχέσης (ΣΟΕΣ) μεταξύ της ΕΕ και της Κοινότητας για την Ανάπτυξη της Μεσημβρινής Αφρικής, της συμφωνίας του Παρισιού, καθώς και σε θέματα του Παγκόσμιου Οργανισμού Εμπορίου (ΠΟΕ).

Ασία, Κεντρική Ασία και Ειρηνικός